OpenLLM-France/wikimedia huggingface dataset:
# Fabio Lenzi

Fabio Lenzi (Brescia, 30 de desembre de 1975) és un pilot de trial italià de renom internacional. Ha estat setze vegades Campió d'Itàlia entre 2003 i 2010 (7 títols de trail a l'aire lliure, vuit de indoor i un de Hard Trial), així com un cop subcampió d'Europa (el 2007). Dins el seu palmarès hi destaquen també quatre tercers llocs al Campionat d'Europa i alguns podis esporàdics al Campionat del Món de trial indoor.
Forma part de l'equip Fiamme Oro i ha corregut força anys amb el Future Trial Racing Team, tot pilotant la Montesa Cota 4RT.

## Trajectòria esportiva

Lenzi va començar la seva carrera en el bicitrial, aconseguint el campionat d'Itàlia de biketrial el 1989. Un cop havent passat a la motocicleta, guanyà diversos campionats estatals en categories Cadetti 50 i Júnior 125 abans de passar a la categoria màxima.
Les seves primeres aparicions internacionals daten de 1992, any en què va córrer una temporada completa del Campionat d'Europa i debutà al Campionat del Món de trial, disputant la prova italiana. Des d'aleshores anà incrementant la seva participació fins a completar quasi vint anys en els campionats d'Europa i del món, amb el saldo de nombrosos podis i alguna victòria. La seva millor temporada fou la del 2007 quan, amb Montesa, fou subcampió d'Europa molt a prop del campió, el seu company d'equip Daniel Gibert.
Al llarg de la seva carrera, ha estat seleccionat en nombroses ocasions per a integrar l'equip estatal al Trial de les Nacions (un total de 13 des de 1996), a més de dues al Trial de les Nacions Indoor (2002 i 2007). El millor resultat aconseguit per l'equip italià en tots aquests anys ha estat el tercer.
Finalment, cal esmentar també algunes victòries seves en competicions estatals com ara els Tres Dies de la Valtellina, els Dos Dies de Brianza i el Trofeu Marathon.

## Palmarès al Campionat d'Itàlia

| Any | Motocicleta | Campionat d'Itàlia | C. d'Itàlia indoor |
| 2003 | Gas Gas | 1r | 1r |
| 2004 | Gas Gas | 1r | 1r |
| 2005 | Montesa | 1r | 1r |
| 2006 | Montesa | 1r | 1r |
| 2007 | Montesa | 1r | 1r |
| 2008 | Montesa | 1r | 1r |
| 2009 | Montesa | 1r Hard | 1r |
| 2010 | Montesa | 1r | 1r |
| Total títols | Total títols | 8 | 8 |

## Referències

* ↑ «Profilo Fabio Lenzi - 16 volte Campione Italiano» (PDF) (en italià). flo-asd.it. Arxivat de l'original el 8 de març 2016. [Consulta: 19 gener 2013].
* ↑ «The rider... Lenzi Fabio» (en anglès). trialonline.org. [Consulta: 19 gener 2013].

## Enllaços externs

* Vídeo de Fabio Lenzi en acció el 2009
# Expletiu

Un expletiu és un mot que apareix a la frase per exigències gramaticals però que està mancat de significat identificable. Un exemple són les llengües de presència de subjecte obligatori, on determinades partícules (com "it" en anglès) garanteixen l'acceptabilitat d'una construcció sense que aquest element pugui considerar-se el pronom que substitueix a un referent real. La mateixa paraula pot tenir un valor no expletiu en altres construccions (per exemple "it" pot substituir un objecte com a subjecte identificable en el discurs). Un altre exemple comú són les anomenades negacions expletives, com el cas català "ningú no ho diria" on la doble negació no té efecte semànticament (no es converteix en una afirmació).

## Referències

* ↑ D. Denis & A. Sancier-Château: Grammaire française, LGF, 1994.
# Ferriandrosita-(Ce)

La ferriandrosita-(Ce) és un mineral de la classe dels silicats que pertany al grup de l'al·lanita.

## Característiques

La ferriandrosita-(Ce) és un sorosilicat de fórmula química (Mn$^{2+}$Ce)(Fe$^{3+}$AlMn$^{2+}$)O[Si₂O₇][SiO₄](OH). Va ser aprovada com a espècie vàlida per l'Associació Mineralògica Internacional en el mes de juny de l'any 2023, i encara resta pendent de publicació. Cristal·litza en el sistema monoclínic. La seva duresa a l'escala de Mohs es troba entre 6,5 i 7.
Les mostres que van servir per a determinar l'espècie, el que es coneix com a material tipus, es troben conservades a les col·leccions del departament de mineralogia i petrologia del Museu Nacional de Praga, a la República Txeca, amb el número de catàleg: P1P 2/2023, i al Museu d'Història Natural de la Universitat de Pisa (Itàlia), amb el número de catàleg: 20063.

## Formació i jaciments

Va ser descoberta al jaciment de manganès Július, situat a la localitat de Betliar, dins el districte de Rožňava (regió de Košice, Eslovàquia). També ha estat descrita a la localitat de Kleinveitsch, al districte de Bruck-Mürzzuschlag (Estíria, Àustria). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Ferriandrosite-(Ce)» (en anglès). Mindat. [Consulta: 13 setembre 2023].
* 1 2 Bosi, Ferdinando; Hatert, Frédéric; Pasero, Marco; Bosi, Ferdinando; Mills, Stuart J. «IMA Commission on New Minerals, Nomenclature and Classification (CNMNC) – Newsletter 74». European Journal of Mineralogy, 35, 2, 18-08-2023, pàg. 659–664. DOI: https://doi.org/10.5194/ejm-35-659-2023 [Consulta: 13 setembre 2023].
* ↑ Girtler, D., Tropper, P. & & Hauzenberger, C. «Androsite-(Ce) and ferriandrosite-(Ce) as indicator for low-grade REE mobility in the Veitsch Mn deposit (Styria)». Mitteilungen der Österreichischen Mineralogischen Gesellschaft, 159, 56, 2013 [Consulta: 13 setembre 2023].
# Fatal-Four-Way

El Fatal-Four-Way és un tipus de combat en el qual participen quatre lluitadors alhora. En aquest combat guanya el primer que faci el compte a un altre. Continuen vigents les regles d'un combat individual. Un exemple és el combat a Backlash 2007 entre John Cena, Shawn Michaels, Randy Orton i Edge pel campionat de la WWE.
# Federico Paris

Federico Paris (Rho, Llombardia, 9 de novembre de 1969) va ser un ciclista italià especialista en pista. Guanyador de set medalles als Campionats del món, tres d'elles d'or en tàndem.

## Palmarès

* 1990
** Campió del món en Tàndem (amb Gianluca Capitano)
* 1992
** Campió del món en Tàndem (amb Gianluca Capitano)
* 1993
** Campió del món en Tàndem (amb Roberto Chiappa)

## Enllaços externs

* Fitxa a sitiodeciclismo.net
* Fitxa a cyclebase.nl Arxivat 2016-03-03 a Wayback Machine.
* Fitxa a museociclismo.it
# Feriha Tevfik

Feriha Tevfik (Istanbul, Imperi Otomà, 1910 - İstanbul, Turquia, 22 d'abril de 1991) va ser una model i actriu turca, coneguda per ser la primera guanyadora del concurs Miss Turquia l'any 1929.
Encara que tenia el dret de representar a Turquia en el concurs de Miss Univers no va poder viatjar als Estats Units per un problema de visat. Segons una font, la guanyadora va ser en realitat una dona anomenada Hicran Hanım que va ser desqualificada al revelar-se que s'acabava de casar. Semine Hanım va quedar en segon lloc i Araksi Çetinyan en el tercer.
L'any 1930 Feriha Tevfik va tornar a presentar-se al concurs i va quedar segona, per darrere de Mübeccel Namık.
Després dels concursos, Feriha Tevfik va treballar com a actriu, al cinema turc fins a l'any 1939, quan va retirar-se definitivament de la vida pública.
Es va casar tres vegades i va tenir un fill.

## Referències

* ↑ «The long and arduous journey of women on screen in Turkey» (en anglès). [Consulta: 24 desembre 2019].
* ↑ «Türkiye'nin ilk güzeli» (en turc). [Consulta: 24 desembre 2019].
* ↑ http://www.turkishairlines.com/documents/thy/skylife/archive/en/2001_9/konu9.htm#1 Arxivat 2016-05-07 a Wayback Machine.
* ↑ https://www.avrupagazete.com/magazin/71799-turkiye-de-guzellik-yarismalari-tarihi.html Arxivat 2016-05-08 a Wayback Machine.

## Vegeu també

* Keriman Halis
* Leyla Tuğutlu
# Fast Food Nation

Fast Food Nation és una pel·lícula de 2006 dirigida per Richard Linklater basada en el llibre homònim d'Eric Schlosser; va ser filmada a Mèxic i als Estats Units. Igual com el llibre (titulat: Fast Food Nation) la pel·lícula planteja una mirada crítica a la influència mundial de la indústria nord-americana dels menjars ràpids.
La pel·lícula va ser estrenada oficialment en l'edició número 59 del Festival de Cinema de Cannes on es va generar una trobada entre l'equip del film i la premsa internacional. En el projecte participen entre d'altres els actors Greg Kinnear, Catalina Sandino Moreno, Ethan Hawke, Patricia Arquette, Kris Kristofferson, Bruce Willis i Avril Lavigne.

## Argument

Aquesta producció està inspirada al llibre homònim d'Eric Schlosser, que va ser un best seller als Estats Units: Don Henderson, executiu d'una important cadena de restaurants de menjar ràpid de Califòrnia, ha de resoldre un greu problema: esbrinar com i per què la carn de les hamburgueses més famoses de l'empresa està contaminada. Abandona llavors el seu còmode despatx per endinsar-se al món dels escorxadors. Adaptació del llibre d'Eric Schlosser, que va ser entre els best-sellers de les llistes del New York Times.

## Premis i nominacions
### Nominacions

* 2006. Palma d'Or

## Vegeu també

* The Meatrix

## Referències

* ↑ «Fast Food Nation». The New York Times.

## Enllaços externs

* Fast Food Nation - Lloc web oficial
# Festival Internacional de Jazz d'Escaldes-Engordany

El Festival Internacional de Jazz d'Escaldes-Engordany és un festival de música jazz que se celebra anualment al Principat d'Andorra a la ciutat d'Escaldes-Engordany. És un certamen considerat de prestigi i que forma part del programa Colors de Música del comú d'Escaldes-Engordany.

## Referències

* ↑ «Información Cultural». andorra.com. Arxivat de l'original el 12 de desembre 2010. [Consulta: 16 desembre 2010].
* ↑ «Estats financers 2008». Banca Privada d'Andorra. Arxivat de l'original el 19 de gener 2012. [Consulta: 16 desembre 2010].
# Festival Internacional de Música de Cadaqués

El Festival Internacional de Música de Cadaqués va néixer el 1970 i és el segon més antic de la Costa Brava, per darrere el de la Porta Ferrada de Sant Feliu.
A banda dels concerts de pagament a l'Església de Santa Maria, la Sala de l'Amistat i Sa Conca, programa diferents actuacions gratuïtes en espais emblemàtics de Cadaqués, com el Passeig, Portlligat o Es Portitxó.
Cada any un artista plàstic cedeix una obra com a cartell oficial del festival, i des dels seus inicis s'hi poden trobar cartells de Tàpies, Dalí o Mariscal. El 2018 el cartell s'encarregà al cineasta Albert Serra i Juanola.
Una de les característiques del Festival és el seu eclecticisme, ja que el ventall d'estils musicals que programa va des de la música clàssica (en edicions anteriors han actuat Josep Carreras, Montserrat Caballé o Narciso Yepes) fins al flamenc o el pop independent, com en l'edició del 2018, amb Mishima i El Petit de Cal Eril.

## Referències

* ↑ catalunya.com. «Catalunya.com» (en anglès). [Consulta: 9 agost 2018].
* ↑ «Inici». [Consulta: 9 agost 2018].
* ↑ www.6tems.com. «Cadaqués - turisme, gastronomia, allotjament, hotels, restaurants». [Consulta: 9 agost 2018].
* ↑ Castillón, Xavier «Noa i Mishima, a Cadaqués - 13 abril 2018». El Punt Avui.
* ↑ Enderrock.cat «El 39.3 Festival Internacional de Música de Cadaqués presenta un programa eclèctic». Enderrock.
* ↑ Enderrock.cat. «Festival de Cadaqués». Arxivat de l'original el 2018-08-09. [Consulta: 9 agost 2018].
# Font Major (Montblanc)

La Font Major és una obra del municipi de Montblanc (Conca de Barberà) inclosa en l'Inventari del Patrimoni Arquitectònic de Catalunya.

## Descripció

Es tracta d'una estructura simple en carreus de pedra, encimbellada per un timpà triangular acabat en un escut d'Espanya coronat.

## Història

La Font Major fou realitzada el 1804, com bé s'especifica a la mateixa font.

## Referències

* 1 2 «Font Major». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 12 novembre 2015].
* ↑ «Font Major». Àrea de Turisme i Projecció Exterior de l'Ajuntament de Montblanc. Arxivat de l'original el 17 de novembre 2015. [Consulta: 13 novembre 2015].

## Enllaços externs

* «Font Major». Inventari del Patrimoni Arquitectònic. Consell Comarcal Conca de Barberà.
# Font Llun

La Font Llun és una font al municipi de Gavet de la Conca. És dins del territori del poble d'Aransís. És a 924 msnm, uns 400 metres al sud d'Aransís, a l'esquerra del barranc de Xércoles.

## Referències

* ↑ Institut Cartogràfic de Catalunya; cal fer un pas d'aproximació
# FlixOlé

FlixOlé és una plataforma de vídeo a la carta o streaming el contingut de la qual gira entorn, gairebé únicament, al cinema espanyol del segle xx.
Aquesta plataforma és compatible amb múltiples dispositius, ja que disposa d'aplicació pròpia, i amb navegadors web com Google Chrome, Mozilla Firefox o Internet Explorer.
Enrique Cerezo, president de l'Atlètic de Madrid i el propietari de la seva pròpia producció, és el responsable de la creació d'aquesta plataforma web, que compta amb un catàleg de prop de set mil títols.

## Referències

* ↑ «Así es Flixolé, el 'Netflix de Barrio' de Enrique Cerezo» (en es). , 14-11-2017 [Consulta: 13 desembre 2017].
* ↑ «FlixOlé: el nuevo Netflix español que ofrece un extenso catálogo de películas» (en es-es). [Consulta: 13 desembre 2017].
# Flirey

Flirey és un municipi francès, situat al departament de Meurthe i Mosel·la i a la regió del Gran Est.
# Font de la Moixa

La Font de la Moixa és una font del terme municipal de Castell de Mur, en el poble de Santa Llúcia de Mur, de l'antic municipi de Mur.
És a 669 msnm, al nord-est de l'església de Santa Llúcia de Mur, en el poble del mateix nom. Està situada a la dreta del barranc de la Fonteta, al nord de Casa Gavarrell. S'hi accedeix des del Camí de la Plana, per un curt corriol que surt cap al nord-est poc abans que el camí travessi el barranc de la Fonteta.

## Enllaços externs

* Institut Cartogràfic de Catalunya
# Font de la Mercè

La Font de la Mercè és una font que es troba a la vall de can Girona del Parc de la Serralada Litoral. Hi ha dues hipòtesis al voltant de la seva denominació: unes fonts indiquen que s'anomena així perquè es va inaugurar el dia de la Mare de Déu de la Mercè, a finals dels anys setanta del segle xx; mentre que d'altres indiquen que el nom fa referència a patrona de la ciutat de Barcelona, ja que l'Ajuntament de Barcelona és el propietari de la finca on se situa la font des de l'any 1920.

## Entorn

Des de la font es pot observar el bosc de ribera del torrent de Can Gurri (verns principalment, però també plataners, falgueres aquilines, oms i equisets), juntament amb algun alzinar mixt d'alzina i roure martinenc. És un indret de reproducció de salamandres i tòtils, així que hom recomana de no embrutar l'aigua.

## Descripció

La font naix de dues mines situades a una alçada lleugerament superior. L'aigua no és potable, raja gairebé tot l'any i es recull en un dipòsit, situat a pocs metres de la font, que es canalitza cap a la residència de Can Girona. La font presenta un mur d'obra revestit de pissarra, i l'aigua raja per un broc metàl·lic. La pica té forma semicircular, aplega l'aigua en un petit toll i un embornal la retorna a la séquia més avall. El lloc fou restaurat l'any 1993.

## Curiositats

Hi ha una llegenda referent a aquesta font: hom diu que mentre talaven una alzina a prop de la font, dos llenyataires van observar que la seua serra manual de vaivé s'encallava i no aconseguien acabar de tombar l'arbre. Van avisar el capatàs, que va fer-hi una ullada i els va dir que ho deixessin estar i en comencessin una altra, ja que havia observat una lluentor daurada entre la serradura. L'endemà l'alzina era tombada del tot, el tronc era buit per dins i al capatàs no se'l va veure mai més.

## Accés

És ubicada a Santa Maria de Martorelles: a la pista que puja des de Martorelles cap a Can Girona i ressegueix després el torrent de Can Gurri. La font és a 1,3 km del punt on s'acaba l'asfalt i comença la pista de terra. Coordenades: x=439189 y=4597081 z=225.

## Referències

* 1 2 3 Candela, Adolf; Sánchez, Antoni; Soriano, Quixol. Les fonts martorellenques, 2011, p. 34.
* 1 2 3 4 5 Triquell i Salomé, Adrià, 2012. Parc de la Serralada Litoral (Història i Itineraris). Editorial Piolet, Barcelona. ISBN 9788415075615. Pàgs. 113-114.
* 1 2 Geocaching (català)

## Enllaços externs

* Font de la Mercè a Martorelles - Sortides familiars (català)
* Wikiloc (català)
# Fluoropargasita

La fluoropargasita és un mineral de la classe dels silicats, que pertany al grup del nom arrel pargasita. Rep el nom en al·lusió a la seva composició, amb fluor dominant sobre els ions hidroxil, i la seva relació amb la pargasita.

## Característiques

La fluoropargasita és un silicat de fórmula química {Na}{Ca₂}{Mg₄Al}(Al₂Si₆O$_{22}$)(F,OH)₂. Va ser aprovada com a espècie vàlida per l'Associació Mineralògica Internacional l'any 2003. Cristal·litza en el sistema monoclínic. La seva duresa a l'escala de Mohs és 6.
Segons la classificació de Nickel-Strunz pertany a «09.DE - Inosilicats amb 2 cadenes dobles periòdiques, Si₄O$_{11}$; clinoamfíbols» juntament amb els següents minerals: antofil·lita, cummingtonita, clinoholmquistita, grunerita, manganocummingtonita, manganogrunerita, permanganogrunerita, ferrofluoropedrizita, ferrifluoroleakeïta, actinolita, ferritschermakita, ferroactinolita, ferrohornblenda, ferrotschermakita, joesmithita, magnesiohornblenda, tremolita, tschermakita, cannilloïta, fluorcannil·loïta, parvomanganotremolita, fluorotremolita, potassicfluoropargasita, edenita, ferroedenita, ferrokaersutita, ferropargasita, hastingsita, kaersutita, magnesiohastingsita, pargasita, sadanagaïta, fluoroedenita, potassicferroferrisadanagaïta, potassicsadanagaïta, potassicpargasita, potassicferrosadanagaïta, magnesiofluorohastingsita, potassicfluorohastingsita, potassicclorohastingsita, parvomanganoedenita, potassiccloropargasita, potassicferrocloroedenita, potassicmagnesiohastingsita, potassicferropargasita, cromiopargasita, ferro-taramita, barroisita, ferroferribarroisita, ferroferriwinchita, ferribarroisita, ferroferritaramita, ferroferricatoforita, ferrobarroisita, ferrorichterita, ferrowinchita, ferrokatophorita, ferritaramita, magnesiotaramita, richterita, winchita, taramita, fluororichterita, katophorita, potassicfluororichterita, potassicrichterita, ferrighoseïta, ferriwinchita, fluorotaramita, arfvedsonita, eckermannita, ferroeckermannita, ferroglaucòfan, glaucòfan, potassicmanganileakeïta, manganoarfvedsonita, ferrileakeïta, magnesioriebeckita, magnesioarfvedsonita, nyboïta, riebeckita, manganomanganiungarettiïta, ferroferrinyboïta, clinoferroferriholmquistita, ferrinyboïta, ferroferrileakeïta, ferroferrifluoroleakeïta, sodicferriclinoferroholmquistita, magnesiofluoroarfvedsonita, ferripedrizita, potassicferrileakeïta, fluoronyboïta, manganidellaventuraïta, fluoropedrizita, potassicarfvedsonita, ferriobertiïta, potassicmagnesiofluoroarfvedsonita, ferroferripedrizita, potassicmagnesioarfvedsonita, pedrizita, ferropedrizita, fluoroleakeïta i ferroferriobertiïta.

## Formació i jaciments

Va ser descoberta a Edenville, dins la localitat de Warwick, al comtat d'Orange (Estat de Nova York, Estats Units). També ha estat descrita en altres indrets dels estats de Nova York i Nova Jersey, així com a Tanzània, Madagascar, Itàlia i Finlàndia.

## Referències

* ↑ «Fluoro-pargasite» (en anglès). Mindat. [Consulta: 1r gener 2020].
# Fluorowardita

La fluorowardita és un mineral de la classe dels fosfats que pertany al grup de la wardita. Rep el nom per la seva relació amb la wardita i el seu contingut en fluor.

## Característiques

La fluorowardita és un fosfat de fórmula química NaAl₃(PO₄)₂F₂(OH)₂(H₂O)₂. Va ser aprovada com a espècie vàlida per l'Associació Mineralògica Internacional l'any 2012, sent publicada per primera vegada el 2014. Cristal·litza en el sistema tetragonal. La seva duresa a l'escala de Mohs és 5.
Les mostres que van servir per a determinar l'espècie, el que es coneix com a material tipus, es troben conservades a les col·leccions mineralògiques del Museu d'Història Natural del Comtat de Los Angeles, a Los Angeles (Califòrnia) amb els números de catàleg: 57659 i 63810.

## Formació i jaciments

Va ser descoberta als Estats Units, concretament a la mina Silver Coin, situada a la localitat de Valmy, al districte miner d'Iron Point del comtat de Humboldt (Nevada), on es troba en forma de cristalls tetragonals-piramidals de fins a 0,1 mm de diàmetre. Aquesta mina estatunidenca és l'únic indret de tot el planeta on ha estat descrita aquesta espècie mineral.

## Referències

* ↑ «Fluorowardite» (en anglès). Mindat. [Consulta: 24 agost 2021].
# Fluororiebeckita

La fluororiebeckita és un mineral de la classe dels silicats que pertany al grup del nom arrel riebeckita.

## Característiques

La fluororiebeckita és un inosilicat de fórmula química ◻{Na₂}{Fe$^{2+}$₃Fe$^{3+}$₂}(Si₈O$_{22}$)F₂. Cristal·litza en el sistema monoclínic. Va ser publicada per Hawthorne l'any 1978, però no va ser redefinida i aprovada com a espècie vàlida per l'Associació Mineralògica Internacional fins a l'any 2012.

## Formació i jaciments

Va ser descoberta als Estats Units, concretament a Pikes Peak, al comtat d'El Paso (Colorado). També ha estat trobada al proper mont Rosa, situat també al comtat d'El Paso, així com al dipòsit de tal·li i niobi de Katugin, al krai de Zabaikàlie (Rússia). Aquests indrets són els únics de tot el planeta on ha estat descrita aquesta espècie mineral.

## Referències

* ↑ «Fluoro-riebeckite» (en anglès). Mindat. [Consulta: 20 agost 2021].
# Firuzkuh

«Firuzkuh» té aquests significats:
* Firuzkuh (gúrides), capital de la dinastia gúrida a l'Afganistan
* Firuzkuh (Iran), ciutat de l'Iran a la província de Teheran

## Bibliografia

* Bernard Hourcade, "Firuzkuh" a Encyclopaedia Iranica
# Font del Cisco (Monistrol de Calders)

La Font del Cisco és una surgència del terme municipal de Monistrol de Calders, al Moianès.
Està situada a 474 metres d'altitud, a l'esquerra de la riera de Sant Joan just al costat de ponent del Camí de Monistrol de Calders a Granera quan travessa la riera, ran del Molí d'en Sala. Es tracta de dues fonts juntes, posades en angle recte en un espai d'un parell de metres.

## Bibliografia

* ERILL I PINYOT, Gustau, GUAL I PURTÍ, Jordi (fotografies) i MANENT I ORISTRELL, Llibert (cartografia). Monistrol de Calders: El poble dels pagesos enginyers. Moià-Monistrol de Calders: Gràfiques Ister. Ajuntament de Monistrol de Calders, 2006. (Col·lecció Pedra i aigua, 1). DL. B-54.339/2006
* PERARNAU I LLORENS, Jaume i PIÑERO I SUBIRANA, Jordi. Monistrol de Calders. La seva història i el seu patrimoni. Monistrol de Calders: Ajuntament de Monistrol de Calders, 1993. Sense ISBN.
# Fiumicino

Fiumicino és un municipi italià, situat a la regió del Laci i a la ciutat metropolitana de Roma Capital. El 2018 tenia 79.630 habitants. S'hi troba l'Aeroport de Roma-Fiumicino, l'aeroport més transitat del país.